《满江红 其一 过金沙寺，为岳鄂王题壁处敬和原韵》
清代·董元恺

擐甲投戈，过萧寺、晨钟甫歇。想当日、冲冠怒发，满怀忠烈。

剑气夜寒阳羡草，笔光阵扫金沙月。拂残碑、遗恨对西湖，同悲切。

淮北耻，终难雪。淮西议，终难灭。叹黄龙未饮，金瓯还缺。

潭水秋吟名士句，冰天泪洒英雄血。看阴阴、松柏向南枝，朝双阙。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。